Niels Jørgen Langkilde (KF), 1997-11-20:
Den radikale ordfører er jo den, der taler meget imod indekser og at man kan sammenligne tingene.
En af grundene ud over de af hr. Jens Vibjerg så rigtigt anførte til, at vi ikke kan sige så præcist, at tingene er mere miljøvenlige, er, at vi ikke har udviklet en ordentlig teknik på området.
Det har man været modstander af, og det er så radikal politik.
Jeg vil sige om forslaget her, at det jo er en brik i det arbejde, Venstre, Det Konservative Folkeparti, Fremskridtspartiet og Dansk Folkeparti har gjort for at få nedbragt brugen af pesticider.
Det føler vi i alle partier er meget væsentligt, og her er så et lille bidrag til det.
Det er jo ikke et forslag, der i sig selv løser alle problemerne, men det er et væsentligt bidrag til at gå i retning af et samfund, hvor vi i et stadig mindre omfang behøver at bruge pesticider.
Det er bestemt ikke et formål i sig selv at bruge dem, men de er nødvendige, ligesom medicin kan være nødvendig for mennesker.
Vi skal også sikre sunde fødevarer, og vi skal sikre, at de fødevarer, vi producerer herhjemme, er sunde, og at vi ikke stopper produktionen af fødevarer, så vi i stedet skal importere langt ringere produkter udefra.
Det er jo, hvad vi allerede har set ske på en række af frugt- og bærområderne, og Grøn Information har udgivet et glimrende dokumentationsmateriale om det.
Vi synes, at vi både skal tænke på vores grundvand og på, at forbrugerne får den sundest mulige mad. Vi har noteret os, at ministeren tidligere har afvist at bruge økonomi som begrundelse for at speede lidt op i sagsbehandlingen.
Det har mere været et spørgsmål om at have et tilstrækkelig kvalificeret materiale af personer, der kan gøre det.
Jeg føler måske, at et af problemerne er særlig stort.
Det vil være en gevinst for landbruget og gartneriet, hvis vi havde de muligheder.
Jeg ser derudover også, at det er vigtigt, at Danmark giver op på det her område, for som statistikkerne tegner sig nu, er vi jo bagud, og når vi får et EF-direktiv, hvor godkendelse i ét land betyder godkendelse alle steder, vil det sige, at der så ikke bliver godkendt noget i Danmark.
Man kan selvfølgelig sige, at man så kan spare de medarbejdere væk, men vi har nu en grundlæggende tillid til, at de medarbejdere i Miljøstyrelsen, som arbejder med revurderingerne, gør deres arbejde ordentligt, og at vi har en fordel i at have kompetente folk siddende her.
Jeg vil i den forbindelse henvise til noget, vi har fået sendt fra Dansk Agrokemisk Forening, efter at vi har fremsat vores forslag.
Det er en oversigt fra den irske brancheorganisation, og den viser altså, at Grækenland og Finland har længere sagsbehandlingstider, end vi har i Danmark.
Vi ligger altså på de her ca. 40 måneder i gennemsnit, sådan må jeg opfatte tabellen, hvor Ungarn er nede på en 6 måneder, og hvor det så går trinvis deropad.
Jeg kan f.eks. have svært ved at se, hvad der skulle være så slemt ved procedurerne i Sverige.
Jeg har ikke hørt, at det skulle være særlig slemt derovre, og de kan klare tingene hurtigere.
Jeg synes godt, vi kan prøve at lægge os lidt i selen for at udvikle det her område og nå nogle resultater til gavn for miljøet og til gavn for de erhverv, der er berørt af det.